**ELŐTERJESZTÉS**

**Körmend Város Önkormányzata Képviselő-testületének 2016. március 31-i ülésére**

**Tárgy:**Támogatási kérelem benyújtása a „Szociális alapszolgáltatások infrastruktúrájának bővítése, fejlesztése” tárgyú TOP-4.2.1-15 kódszámú pályázati felhívásra

Tisztelt Képviselő-testület!

A Széchenyi 2020 (2014-2020) Terület- és Településfejlesztési Operatív Program (a továbbiakban TOP) keretében pályázati felhívás jelent meg a „Szociális alapszolgáltatások infrastruktúrájának bővítése, fejlesztése” (***TOP-4.2.1-15***) tárgyában.

Körmend város Önkormányzata a „Szociális alapszolgáltatások infrastruktúrájának bővítése, fejlesztése Körmenden” elnevezésű projekttel a Körmend, Thököly u. 46. sz. /355 hrsz./ alatti épület felújítására és bővítésére kíván pályázatot benyújtani. Az előzőekben megnevezett ingatlan 100 százalékban önkormányzati tulajdonú.

A projekt eredményeként a fejlesztéssel érintett szociális alapszolgáltatások, család- és gyermekjóléti szolgálat/központ hozzáférhetősége és minőségi feltételei javulnának.

A pályázat támogatása révén a Szociális Szolgáltató és Információs Központ Körmend, Thököly u. 46. számú épületének tetőtere beépítésre kerülne, amely további irodahelyiségek kialakítására biztosít lehetőséget. A megújuló erőforrások hasznosítása érdekében a tetőn napelemek elhelyezésére kerülne sor. Továbbá felújításra kerülne a pincehelyiség is, ahol a jelenlegi tornateremben megoldottá válna a mesterséges szellőztetés problémája. A pályázat keretein belül új eszközök és egy új mikrobusz beszerzésére is sort lehet keríteni.

A tervezett projekt teljes becsült/elszámolható költsége bruttó: *60.000.000,-Ft.*

A TOP forrásból származó támogatás igényelt összege 60.000.000,- Ft vissza nem térítendő támogatás. A projekt költségei teljes egészében elszámolhatóak, így a pályázathoz önkormányzati önerő nem szükséges.Amennyiben a benyújtott pályázat támogatásban részesül, abban az esetben a projekt előkészítési költségei is elszámolhatóak.

Kérem, a tisztelt Képviselő-testületet, a pályázat benyújtását támogatni szíveskedjen.

**HATÁROZATI JAVASLAT**

Körmend Város Önkormányzatának Képviselő-testülete

1. támogatja, hogy a Terület- és Településfejlesztési Operatív program kertében megjelent „Szociális alapszolgáltatások infrastruktúrájának bővítése, fejlesztése című *TOP-4.2.1-15* kódszámú pályázati felhívásra Körmend város Önkormányzata támogatási kérelmet nyújtson be.
2. vállalja, hogy a pályázat előkészítéséhez 1.500.000,- Ft-ot biztosít a 2016. évi költségvetése terhére.
3. felhatalmazza a polgármestert a pályázat benyújtására és minden további intézkedés, jognyilatkozat megtételére és a szükséges dokumentumok aláírására.

Felelős: polgármester

Határidő: a pályázat benyújtása 2016. április 29.

Körmend, 2016. március 23.

 **Bebes István
 polgármester**